b'\n_START_ARTICLE_\nPetrus Nordmann\n_START_PARAGRAPH_\nGottfrid Petrus Bernhard Nordmann (30. tammikuuta 1858 Helsinki \xe2\x80\x93 27. lokakuuta 1923 Porvoo) oli suomenruotsalainen kirjailija, lehtori ja kansanvalistaja. H\xc3\xa4n k\xc3\xa4ytti nimimerkkej\xc3\xa4 Peder Nord ja Ptr._NEWLINE_Nordmannin vanhemmat olivat kollegineuvos Petter Niklas Nordmann ja t\xc3\xa4m\xc3\xa4n 2. vaimo Sigrid Virginia Hoffr\xc3\xa8n. H\xc3\xa4n p\xc3\xa4\xc3\xa4si ylioppilaaksi Porvoon lyseosta 1879 ja valmistui filosofian kandidaatiksi 1882, lisensiaatiksi 1888 ja tohtoriksi 1890. Nordmann vieraili V\xc3\xa4rmlannin suomalaisalueilla 1885 ja 1887 sek\xc3\xa4 teki arkistotutkimuksia Tukholmassa, Karlstadissa ja Uppsalassa. N\xc3\xa4iden pohjalta h\xc3\xa4n laati tohtorinv\xc3\xa4it\xc3\xb6skirjansa joka k\xc3\xa4sitteli Keski-Skandinavian suomalaisasutusta._NEWLINE_Nordmann toimi Helsingin ruotsalaisen tytt\xc3\xb6koulun (Svenska fruntimmersskolan i Helsingfors) historian kollegana 1883\xe2\x80\x931909 ja Malmin ruotsalaisen kansanopiston (Svenska folkakademin) johtajana 1908\xe2\x80\x931913. Nordmann sai 1912 syd\xc3\xa4nkohtauksen ja joutui sen vuoksi eroamaan virastaan._NEWLINE_Nordmann oli Svenska Folkskolans V\xc3\xa4nner -yhdistyksen sihteerin\xc3\xa4 1884\xe2\x80\x931917 ja yhdistyksen kunniaj\xc3\xa4sen vuodesta 1918. H\xc3\xa4n oli Svenska Litteraturs\xc3\xa4llskapet -seuran johtokunnan j\xc3\xa4sen 1893\xe2\x80\x931913 ja Helsingin kaupungin kansakoulujohtokunnan j\xc3\xa4sen 1895\xe2\x80\x931902. H\xc3\xa4n toimitti Land och stad -lehte\xc3\xa4 1890\xe2\x80\x931892 ja Tidskrift f\xc3\xb6r folkskolan och folkh\xc3\xb6gskolan -lehte\xc3\xa4 1894\xe2\x80\x931897._NEWLINE_Nordmannin laajaan kirjalliseen tuotantoon kuului kaunokirjallisten tekstien ohella muun muassa maantieteen ja historian oppikirjoja ja el\xc3\xa4m\xc3\xa4kertoja._NEWLINE_Normannin set\xc3\xa4 oli el\xc3\xa4intieteilij\xc3\xa4 Alexander von Nordmann.'